32003L0057
L 151/38
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2003/57/ЕО НА КОМИСИЯТА
от 17 юни 2003 година
за изменение на Директива 2002/32/ЕО на Европейския парламент и на Съвета относно нежеланите вещества в храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/32/ЕО на Европейския парламент на Съвета от 7 май 2002 г. относно нежеланите вещества в храните за животни (1), и по-специално член 8, параграф 1 от нея,
като има предвид, че:
(1)
Директива 1999/29/ЕО на Съвета относно нежеланите вещества и продукти при храненето на животни (2), изменена последно с Директива 2001/102/ЕО (3), установява максимални нива за диоксините в няколко фуражни суровини и комбинирани фуражи.
(2)
Директива 2002/32/ЕО отменя и заменя Директива 1999/29/ЕО, считано от 1 август 2003 г.
(3)
От изключително значение за защита на здравето на хората и животните е максималните нива на диоксините, въведени с Директива 1999/29/ЕО, да останат в сила след 1 август 2003 г. Поради тази причина Директива 2002/32/ЕО следва да бъде изменена, за да включи максималните нива за диоксините, определени с Директива 1999/29/ЕО.
(4)
За да бъде избегнато каквото и да е объркване, следва да се посочи, че под минерали се имат предвид фуражните суровини по смисъла на приложението към Директива 96/25/ЕО на Съвета от 29 април 1996 относно обращението и използването на фуражни суровини (4), последно изменена с Директива 2001/46/ЕО на Европейския парламент на Съвета (5).
(5)
За по-голяма яснота всички свързани с диоксините правила, трябва да бъдат събрани в един текст. Поради тази причина Директива 2002/32/ЕО следва да бъде изменена, като в нея бъдат включени като приложение разпоредбите на Регламент (ЕО) № 2439/1999 на Комисията от 17 ноември 1999 г. относно условията за разрешаване на добавките, принадлежащи към групата „свързващи вещества, антислепващи агенти и коагуланти“ в храните за животни (6), последно изменен с Регламент (ЕО) № 739/2000 (7), който определя временна максимална граница за каолиновите глини и други добавки, разрешени за употреба като свързващи вещества, антислепващи агенти и коагуланти. Тъй като не са представени никакви, или са представени недостатъчни данни от мониторинга на присъствието на диоксини при калциев сулфат-дихидрат, вермикулит, натролит-фонолит, синтетичния калциев алуминат и клиноптилолит от утаечен произход, които да показват липсата на замърсяване от диоксини или замърсяване на нивата под границата на квантификацията, следва, с цел запазване на здравето на хората и животните, да бъде установено при тези добавки максимално ниво на диоксините, в допълнение към максималното ниво на диоксините при каолиновата глина. В резултат на това Регламент (ЕО) № 2439/1999 може да бъде отменен.
(6)
Мерките, предвидените в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение I към Директива 2002/32/ЕО се изменя в съответствие с приложението към настоящата директива.
Член 2
1. С изключение на разпоредбите, отнасящи се до вписванията под букви в) и й) в списъка с продукти в приложената към настоящата директива таблица, най-късно до 31 юли 2003 г. държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива. Те незабавно информират Комисията за това. Те прилагат тези разпоредби от 1 август 2003 г.
По отношение на вписванията под букви в) и й) в списъка с продукти в приложената към настоящата директива таблица, най-късно до 29 февруари 2004 г. държавите-членки приемат законовите, подзаконовите и административните разпоредби, необходими, за да се съобразят с настоящата директива. Те незабавно информират Комисията за това. Те прилагат тези разпоредби от 1 март 2004 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на разпоредбите от националното законодателство, които те приемат в областта, уредена с настоящата директива.
Член 3
Регламент (ЕО) № 2439/1999 на Комисията от 17 ноември 1999 г. относно условията за разрешаване на добавките, принадлежащи към групата „свързващи вещества, антислепващи агенти и коагуланти“ в храните за животни се отменя, считано от 1 март 2004 г.
Член 4
Настоящата директива влиза в сила на двадесетия ден от публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 17 юни 2003 година.